
Løten kommune

2340 Løten

Fellingstillatelse på ulv i Løten kommune og deler av Elverum kommune

Det vises til søknad fra Løten og Vang Beitelag av 7.6.04 om iverksettelse av fellingstillatelse på ulv.

Bakgrunn:

Det er dokumentert av Statens naturoppsyn at ulv har forvoldt betydelige skader på sau i Løten kommune. Det ble felt en ulv i Stange den 6.6.04, men beitelaget viser i sin søknad av 7.6.04 til at det er registrert angrep samtidig i Løten og Stange. Beitelaget anser at det er nødvendig å felle ytterligere en ulv.

Det er pr. 7.6.04 dokumentert minst 24 sau drept av ulv i Løten kommune i perioden 26.5-6.6. I tillegg er det registrert ulveskader i Elverum og Våler vest for Glomma, som kan ses i sammenheng med skadene i Løten på grunn av avstand og tid mellom angrepene.

Generelt:

I henhold til § 3 i forskrift fastsatt ved Kgl. res. av 30. juni 2000 om forvaltning av bjørn, jerv, ulv og gaupe kan Direktoratet for naturforvaltning treffe vedtak om felling av bjørn, jerv, ulv eller gaupe av eget tiltak eller etter søknad. Fylkesmannen kan på samme vilkår treffe vedtak om felling av gaupe. Forskriften er hjemlet i viltlovens § 12.

For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 3. juni 2004 gitt fylkesmennene og enkelte kommuner myndighet til å forvalte et antall betingede fellingstillatelser. Når det gjelder ulv, er fylkesmennene gitt myndighet til å forvalte fellingstillatelse på inntil 4 ulver i perioden 03.06.04-01.04.05. Myndigheten til å iverksette fellingstillatelse gjelder ikke innenfor revirgrensene til kjente familiegrupper eller revirmarkerende par.

Gjennom behandlingen av St.meld. nr. 15 (2003-2004) ble det opprettet et nytt forvaltningsområde for ulv. Det er fastsatt et mål om 3 årlige ynglinger av ulv innenfor denne forvaltningssonen. Det nye forvaltningsområdet har følgende avgrensing i Hedmark: Hele fylket med unntak av kommunene Nord-Odal, Stange, Hamar, Løten, Ringsaker, Åsnes vest for Glomma, Våler vest for Glomma, Elverum vest for Glomma, Åmot vest for Glomma, Stor-Elvdal, Rendalen, Engerdal, Folldal, Alvdal, Tynset, Tolga og Os. Det aktuelle skadeområdet ligger utenfor forvaltningssonen for ulv,
Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriftens formålsparagraf (§1) fremgår det at: 


”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” 

Dette innebærer blant annet at terskelen for at skadefelling kan gis vil være høyere innenfor forvaltningsområdet for ulv enn utenfor.

Ifølge forskrift om forvaltning av bjørn, jerv, ulv og gaupe er det Direktoratet for naturforvaltning som kan gi fellingstillatelse på ulv og fastsette nærmere vilkår for eventuell fellingstillatelse. I brev av 3.6.04 fra Direktoratet for naturforvaltning er fylkesmennene gitt myndighet til å sette i verk fellingstillatelse på 4 ulver i 2004. Det understrekes i brevet at målet med fellingstillatelsen ikke er å regulere en rovviltbestand, men å felle mest mulig bestemte individer knyttet til bestemte situasjoner. 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 

”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”
Når det gjelder ulv, heter det i direktoratets brev av 3.6.04 blant annet:

”Det fastsatte forvaltningsområdet for ulv innebærer imidlertid at kravet til skade vil være vesentlig høyere innenfor sonen enn utenfor. Innenfor sonen vil hvert individ av ulv ha et strengt vern, og det er lite aktuelt å gi skadefellingstillatelse uten i helt spesielle situasjoner.”

Fylkesmannens vurdering

Det er registrert et betydelig antall dokumenterte skader forårsaket av ulv i Løten og beiteområder i tilgrensende kommuner. Totalt er det pr 7.6.04 registrert 24 dokumenterte ulveskader i Løten, 18 i Elverum vest for Glomma og 7 i Våler vest for Glomma (iflg. opplysninger fra Rovbasen og SNO). I tillegg er det meldt om skader som på tidspunktet for behandling av søknaden ikke er undersøkt, men hvor det er mistanke om ulveskade. Skadene har skjedd i flere omganger, fra 26.5.-6.5.04.

I Stange har det også blitt registrert et betydelig antall skader forårsaket av ulv i den samme tidsperioden. Det ble den 6.6.04 felt en ulv i Stange kommune. Ved en gjennomgang av skadetidspunkt, geografisk fordeling av ulveskader, sporinger og observasjoner av ulv som er antatt å være ulv, synes det sannsynlig at det er to ulike individer av ulv som har forårsaket skade i Løten/Elverum/Våler og Stange. Det samme individet som har forårsaket skade i Stange kan ikke utelukkes med hensyn til enkelte av skadene i Løten, men samtidig er det registrert angrep i Løten og Våler på tidspunkt da det også var angrep eller observasjoner av ulv under fellingsforsøket i Stange. Fylkesmannen har konkludert med at det er mest sannsynlig to ulver som begge har forårsaket betydelig skade på sau i de aktuelle skadeområdene.

Konklusjon:

Ut fra skadeomfang, skadeforløp og  en vektlegging av potensialet for framtidige skader dersom ulven fortsetter å oppholde seg i dette området, finner  fylkesmannen å iverksette skadefelling på ulv innenfor et nærmere avgrenset område og tidsrom som framgår av vilkårene for tillatelsen. Løten kommune får ansvaret for å lede gjennomføringen av fellingsforsøket.

Følgende vilkår er knyttet til en fellingstillatelse:

1.  Fellingsområdet er begrenset til Løten kommune og de deler av Elverum kommune som ligger vest for Glomma.
2.  Fellingstillatelsen gjelder for tidsrommet mandag 7.6.2004 kl. 16.00 til fredag 11.6.2004 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av ulv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunen som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket.

4.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. 

5.  Ulv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted avklares med fylkesmannen. 

6.  Fellingsstedet skal kunne påvises dersom fylkesmannen krever dette.

7.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.
8.  Den som sårer ulv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

9.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med ulv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

10.  Fylkesmannen kan til enhver tid endre en eller flere av vilkårene. For øvrig gjelder de vilkår som framgår av brev datert 03.06.2004 fra Direktoratet for naturforvaltning.

Dersom ulv skadeskytes eller felles, skal det gis melding direkte til en av rovviltkonsulentene Kristine Schneede – tlf. 950.55799, Erling Maartmann - tlf. 941 49676 eller Jørn Berg - tlf. 970 29 841 , hvis det ikke oppnås kontakt via vakttelefonen. 

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.06.2000.

Fastsettelsen av vilkårene kan innen 3 uker påklages til Direktoratet for naturforvaltning, jf. vedlagte "Melding om rett til å klage over forvaltningsvedtak". Eventuell klage sendes til fylkesmannen.

Med hilsen

Olav Høiås e.f.




Jørn Berg

avdelingsdirektør



seksjonssjef

Vedlegg:
Direktoratets brev av 03.06.04.


Melding om rett til å klage på forvaltningsvedtak

Kopi:
Per Lindholt (Løten og Vang beitelag), 2324 Vang 


Lensmannen i Løten


Elverum kommune


Lensmannen i Elverum


Direktoratet for naturforvaltning, Tungasletta 2, 7485 Trondheim


FM


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


ØK

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675

2306 HAMAR
Parkgt. 36, HAMAR
Epost: postmottak(fm-he.stat.no
Internett: www.fylkesmannen.no/hedmark

